איסתא ליינס

250px|ממוזער|שמאל|סמליל ישן של החברה, שהיה בשימוש למשך שנים רבות, עד לשנת 2005
קבוצת איסתא (נוסדה ב-1956) היא מקבוצות התיירות הוותיקות בישראל. איסתא משווקת מוצרי תיירות, בהם טיסות, מלונות והשכרת רכב. החברה מפעילה מערך תקופתי של טיסות שכר ונופשונים ליעדי אירופה ואגן הים התיכון. מנכ"ל איסתא: אחישי גל, יו"ר דירקטוריון: ערן זמורה.

בראש הקבוצה נמצאת החברה הציבורית איסתא בע"מ, שלה מספר חברות בנות העוסקות בתחום התיירות, ובראשן איסתא ישראל, המונה 45 סניפים נכון לשנת 2014. בין החברות הבנות בקבוצת איסתא נכללות החברות אמריקן אקספרס טרוול ישראל, וואלה טורס, נופש ישיר, איסתא ספורט, אורטל, איסתא סטייל, אקדמי טרוול, איסתא נכסים ומלונות ועוד.

על פי נתוני שנת 2014, קבוצת איסתא דורגה במקום הראשון בין סוכנויות הנסיעות בישראל, שירתה כ-750,000 נוסעים נכון לשנה זו, עם מחזור של 650 מיליון $. בחברה למעלה מ-1,000 עובדים, שהם כ-35% מהמועסקים בענף זה.
בדצמבר 2017 הפכה החברה לראשונה בארץ שמקבלת תשלום בביטקוין.

היסטוריה

ראשי התיבות של השם איסתא, איגוד סטודנטים לתיור אקדמי, מעיד על ייעודה הראשוני של החברה, שהחלה את דרכה כארגון חילופי סטודנטים בשנת 1956 ופעלה מחדר קטן בטכניון. עד מהרה החלה איסתא לשמש כרשת-קשר לתיור סטודנטיאלי שהקנתה הנחות והוזלות לחבריה. הצעד המסחרי הראשון שבו נקטה החברה היה שיווק הפלגות באניות "צים" במחיר מיוחד לסטודנטים. בשנת 1958 הוקמה איסתא כחברה עצמאית השייכת לאגודת הסטודנטים בטכניון. באותה שנה חכרה איסתא לראשונה מטוסים והחלה בשיווק טיסות לאתונה במחיר מיוחד של 33 דולר לכיוון. איסתא המשיכה לתפקד כמפעילת טיסות שכר והפלגות ובשנות ה-60 הפכה את שדה התעופה של אתונה לנמל הבית שלה, לשם יצאו מרבית טיסותיה וממנו המריאו טיסות המשך ליעדים שונים באירופה, במושבים שנחכרו ושווקו על-ידה.

בשנות ה-60 החלה איסתא להציע שירותי תיירות נכנסת: טיולי אוטובוסים, אכסניות, מלונות וחומר כתוב, עקב עליה בתיירות הצעירים ובמתנדבים אשר הגיעו לישראל. בעקבות המודל שהתוו ארגוני תיירות הסטודנטים בעולם, החלה איסתא לשווק גם טיסות סדירות במחירים מוזלים לסטודנטים ולצעירים, אשר הושגו בהסכמים לטווח ארוך עם חברות התעופה השונות.

במשך שנות השבעים ידעה איסתא, ככל המשק, תהפוכות רבות. מלחמת יום הכיפורים הובילה למשבר חמור בענף התיירות. התיירות היוצאת נבלמה לחלוטין, ותיירים ומתנדבים הפסיקו להגיע לישראל. משבר האנרגיה העולמי גרם לייקור הטיסות. עקב ההפיכה הצבאית שהתחוללה בקפריסין בקיץ 1974 הפסיקו כל חברות התעופה (מלבד אל על) את טיסותיהן לישראל למשך מספר שבועות.

בקיץ 1978 חכרה איסתא מטוס מ"אל על" לעונה שלמה וביצעה טיסות שכר לסטודנטים מתל אביב לאירופה. בקיץ 1979 חכרה איסתא מחברת Capitol Airlines מטוס בן 260 מושבים לטיסה לניו יורק ולאחר מכן הפעילה שתי טיסות שכר טרנס-אטלנטיות בשבוע במטוס שנחכר מ"אל על שירותי שכר" (לימים "סאן דור"). בזכות הטיסות הללו הייתה 1979 השנה הרווחית ביותר בתולדות איסתא.

בשנת 1985 צורפה איסתא להתאחדות סוכני הנסיעות. עונות קיץ וחורף רווחיות במיוחד הובילו לתנופת פיתוח. החברה התחייבה לטיסות נוספות, הרחיבה סניפים והוסיפה עובדים בעונות השיא. בשנת 1987 היו לאיסתא 8 סניפים והועסקו בה כ-120 עובדים. מחזור המכירות הגיע ל-9 מיליון דולר והיא חילקה לראשונה מלגות לימודים לסטודנטים. בשנת 1989 פתחה איסתא במהלך אסטרטגי של הקמת סניפים בערי הלוויין של הערים הגדולות. בשנות ה-90 הוקם מוקד "איסתא ישיר", שהחל כמרכז מידע טלפוני ולימים הפך למוקד הזמנות.

ב-1995 הגיע מחזור המכירות הכללי של איסתא לכ-90 מיליון דולר. החברה העסיקה 300 עובדים ב-20 סניפים. בשנת 2011 שירתה הקבוצה כ-650,000 נוסעים במחזור מכירות כולל של כ-550 מיליון דולר.

במאי 1996 הונפקה איסתא בבורסה לניירות ערך בתל אביב. " כנפיים – אחזקות ארקיע", שהחזיקה ב-23% ממניות איסתא ליינס, מכרה בשנת 2005 את החזקותיה לאחישי גל. במאי 2007 מכרה עמותת איסתא ליינס, שבשליטת התאחדות הסטודנטים, 24.4% ממניות החברה לקבוצה בראשות אחישי גל.

בשנת 2018 הוגש כתב אישום כנגד אחישי גל, בגין חלקו בהסדר כובל בשוק המסעות לפולין.

ביוני 2022 מכרה התאחדות הסטודנטים עוד 16% ממניות איסתא ליינס, ונותרה עם החזקה של 5.31% בחברה. איסתא היא חברת־אם המחזיקה ומפעילה חברות בנות בתחומי התיירות, הנדל״ן והתיירות העסקית. בין החברות הבנות שלה נמנות איסתא אינטרנשיונל הוטלס, אקדמי טרוול ואמריקן אקספרס טרוול ישראל.בשנת 2022 מכרה התאחדות הסטודנטים הארצית 16% ממניות איסתא, ולכן הפסיקה להיות בעלת השליטה בחברה. באותה שנה השיקה איסתא תוכנית אופציות לעובדים, שבמסגרתה הוענקו מניות לכ־350 עובדים.בנוסף, בשנת 2022 רשמה איסתא רווח נקי של 244 מיליון ש״ח - הרווח הגבוה ביותר בתולדות החברה, המהווה עלייה של 128% לעומת שנת 2021.

נכון לאוגוסט 2022, בעל המניות הגדול בחברת איסתא ליינס הוא המנכ"ל, אחישי גל, המחזיק בכ-31.57% ממניותיה. קופות הגמל של הפניקס חברה לביטוח מחזיקות 15.71% ממניות החברה

איסתא פעילה בתחום המלונאות והנדל"ן התיירותי בישראל ומחוצה לה. בשנת 2017 רכשה החברה, בשותפות עם רשת פתאל, שלושה בתי מלון בעיר פאפוס שבקפריסין. בנוסף, פעילות המלונאות של הקבוצה כוללת נכסים ופרויקטים בתחום המלונאות בחו"ל, בין היתר בקפריסין, ביוון ובפורטוגל.

בשנת 2020 הרחיבה איסתא את פעילותה בתחום התעופה באמצעות חתימה על הסכמים מסחריים עם חברות תעופה ישראליות. בשנת 2025 נחתם הסכם ארוך טווח בין איסתא לישראייר, שבמסגרתו התחייבה איסתא לרכוש מראש הקצאות מושבים בטיסות ארוכות־טווח. המהלך נועד לתמוך בהיערכות ישראייר להפעלת מטוסים גדולים לטיסות ארוכות־טווח ובהרחבת פעילותה בקווים בינלאומיים.

בשנת 2025 השיקה איסתא את "דניאל AI" סוכן נסיעות וירטואלי הפועל באמצעות וואטסאפ. כלי תקשורת בישראל הגדירו אותו כסוכן הנסיעות הראשון מסוגו בענף התיירות המקומי המבוסס על בינה מלאכותית. לפי החברה, בתוך חודשיים בלבד מהשקתו הגיע דניאל AI למחזור הזמנות של חבילות נופש בהיקף של למעלה ממיליון שקל.

בשנת 2025 הודיעו איסתא וכאל (כרטיסי אשראי לישראל) על הקמת פלטפורמה מקוונת משותפת להזמנת מלונות, שנועדה להתחרות בפלטפורמות הזמנה בינלאומיות. הפלטפורמה משלבת מערכת להזמנת לינה עם שירותי תשלום. בנוסף, לפי פרסומים בענף התיירות, איסתא מציעה גם שוברי הניתנים למימוש דרך ערוצי ההזמנה שלה.

החזקות
150px|ממוזער|סמליל מ.מ.ס.י.
בבעלות קבוצת איסתא ליינס שורה של חברות בנות העוסקות בצדדים שונים של ענף התיירות. כמו כן, חברות בת העוסקות בתחום הנדל"ן המניב והמלונאי:
 איסתא ישראל – רשת הנסיעות הגדולה בישראל, העוסקת הן בתיירות פנים והן בתיירות חוץ. זוהי הזרוע הראשית של הקבוצה, המפעילה 45 סניפים ומהווה את ליבת העסקים של איסתא ליינס.
 היסתור אלטיב – מחזיקת המותג "אמריקן אקספרס טרוול ישראל", כיום בשליטת איסתא ליינס, זכיינית רשמית ובלעדית בישראל של אמריקן אקספרס נסיעות. החברה מפעילה כ-16 סניפים בארץ ומתמחה בעיקר במגזר העסקי.
 מבט פלטיניום – חברת המתמחה בתיירות נכנסת. החברה מייעצת ומתאימה חבילות תיירות ליחידים ולקבוצות מחו"ל המעוניינים לבקר בישראל לכל פרק זמן ולכל מטרה.
 וואלה טורס – חברה בבעלות משותפת של "וואלה! שופס" (מבית "וואלה") ושל "איסתא ליינס", המתמחה בשיווק ובמכירה של שירותי תיירות באמצעות האינטרנט, על בסיס התשתית של "וואלה! שופס".
 נופש ישיר – עיקר פעילות החברה מתבצעת על ידי מוקד הזמנות טלפוני, שבו ניתן להזמין שירותי תיירות בישראל ומחוצה לה.
 אורטל – שותפות עם חברה המתמחה בתיירות פנים לקבוצות, ארגונים וועדי עובדים וכן בארגון ימי כיף, כנסים ואירועים לשוק המוסדי.
 איסתא ספורט – החברה מתמחה בחבילות תיירות סביב הופעות ואירועי ספורט בעולם, כגון משחקי NBA, פיינל פור, אולימפיאדה, מונדיאל וכדומה. לכל עובדי החברה רקע ספורטיבי.
 כנס תיירות גלובל סרוויס – חברה בת של איסתא ספורט – החברה עוסקת בתיירות נכנסת בעיקר מצפון אמריקה בסגמנטים שונים הכוללים: ארגונים יהודים, קבוצות, נוצרים, תגלית ובודדים.
 אקדמי טרוול 2013 – מתמחה בארגון משלחות נוער לפולין ומסעות שורשים למבוגרים, לצד תיירות העשרה בעולם עבור מוסדות חינוך וארגונים. בנוסף, מתמחה החברה בהטסות רפואיות.
 ממסי תיירות – מספקת שירותים ופתרונות לנוסעים לחו"ל, בדגש על השכרת רכב בחו"ל, הנפקת רישיון נהיגה בינלאומי, הסדרת ביטוחים ופתרונות תקשורת.
 איסתא נכסים ואיסתא מלונות – שתי חברות בת העוסקות בתחום הנדל"ן המניב והמלונאי. באמצעותן רוכשת הקבוצה נכסים מניבים בישראל ובתי מלון בישראל ומחוצה לה. בבעלות החברות כיום, בין היתר, מתחם מעונות הסטודנטים בנתניה, בית קליפורניה, בית קמור ובית איסתא בתל אביב, מלון ברנר תל אביב, מלון כרמים בקריית ענבים ומלון שנמצא בשלבי הקמה בהרצליה פיתוח
 אופטיקה הלפרין/איסתא
ממוזער|סניף איסתא, חיפה

 קישורים חיצוניים 






 איסתא משכירה מלון עסקים בהרצליה פיתוח לרשת מאריוט בתשואה של 7.5%, באתר themarker

 איסתא רוכשת שליש ממלון רימונים אילת, באתר ashkubit
 איסתא רוכשת שליש ממלון רימונים אילת, באתר megafon-news
 מסע זיכרון לפולין - לא רק לילדי הבורגנים, באתר walla
 שנה מוצלחת לאיסתא; הרווח זינק ב-77% ל-26 מיליון ש', המחזור הגיע ל-1.42 מיליארד ש, באתר גלובס



 הערות שוליים 

קטגוריה:חברות הנסחרות בבורסה לניירות ערך בתל אביב
קטגוריה:חברות תיירות ישראליות
קטגוריה:סוכנויות נסיעות
קטגוריה:כנפיים אחזקות
קטגוריה:ישראל: חברות שהוקמו ב-1956